In nomine sanctæ Trinitatis, Philippus Dei gratia Francorum rex. Sicut est regiæ celsitudinis ac majestatis statum regni emendare moribus, legibus exornare, ita etiam et eo studiosius ecclesiasticis negotiis et personis in ecclesiis Deo militantibus regali diligentia caritatis sollicitudinem debemus adhibere, ipsi namque pro statu regni nostri sine intermissione Deum exorant eundemque pro nostris excessibus offensum nobis repropitiando conciliant. Unde notum fieri volumus cunctis fidelibus sanctæ matris ecclesiæ, tam præsentibus quam futuris, Pontium de Glena ecclesiam sancti Symphoriani in Æduensi suburbio sitam, ejusdem beatissimi Symphoriani martyris præsentia corporis ac spiritus sublimatam fultamque patrocinio, in qua ordo monachalis, beato Germano ejusdem loci fratre ac monacho, postmodum vero Parisiorum episcopo, antiquitus floruerat, adnullatam deinceps peccatis nostris facientibus, nunc vero, Deo propitiante, ad formam et honorem ejusdem ordinis revocatam per auctoritatem sedis Romanæ præsulis, videlicet domni Gregorii, faciente idipsum et laudante duce Burgundionum domno Hugone, concedente etiam et approbante ejusdem Æduæ civitatis episcopo Aganone, per assensum Adelidis, uxoris supradicti Pontii, et eorum filiorum, sanctæ Dei genitrici sanctoque Benedicto Floriacensi contulisse. Hanc autem ecclesiam liberam faciunt et clamant supranominati, advocato tamen ejusdem loci Pontio remanente, et ut nos ipsam donationem laudemus et auctoritate nostra firmemus expostulant. Quorum petitioni annuendo, ecclesiam illam sancti Symphoriani, sicut supradictum est, sanctæ Dei genitrici sanctoque Benedicto Floriacensi solutam et quietam amodo in posterum concedimus. Et ut donatio ista et concessio nostra firma et inconvulsa permaneat, memoriale istud inde fieri præcepimus et nostri nominis caractere et sigillo nostro, adstipulatione etiam nostræ manus, in præsentia archiepiscoporum et episcoporum nostrorum et optimatum palatii nostri, quorum nomina subtitulata sunt, corroborando signamus et signando corroboramus. Signum (Monogramma) Philippi regis Francorum †. S. Berthæ reginæ. S. Manasse, archipræsulis Remensis. S. Richerii, archipræsulis Senonensis. S. Richardi, archipræsulis Bituricensis. S. Aganonis, Æduensis episcopi. S. Rainerii, episcopi Aurelianensis. S. Roderii, episcopi Cabilonensis. S. Widonis, episcopi Belvacensis. S. Landrici, episcopi Matisconensis. S. Rabodi, episcopi Noviomensis. S. Tetbodi, episcopi Suessionensis. S. Hugonis, episcopi Nivernensis. S. Frederici, dapiferi. S. Hugonis, constabularii. S. Gualeranni, camerarii. S. Hervei, magistri pincernarum. S. Widonis, comitis Pictaviensis. S. Stephani, comitis Campanensis. S. Willelmi, Nivernensium comitis. S. filii ejus, Rainaldi. S. Odo, dux Burgundiæ. Actum publice Aurelianis, in palatio nostro, celebrato regali concilio, anno incarnati Verbi MLXXVII, anno regni nostri XVIII. Gosfridus, Parisiorum episcopus, regis cancellarius, relegendo laudavi.